《送李举人克明任教职》
元代·郑元祐

职教同时雨，郎官等列星。吴区都水监，闽国道山亭。

两地头逾白，诸公眼为青。身名金玉质，文采凤凰翎。

鼓枻辞江郡，携书入汉廷。河山秋肃肃，宫阙晓冥冥。

夜月鸿遵渚，秋风马在坰。李峤初梦笔，刘向老传经。

朴棫材千尺，菁莪翠一庭。天边期中鹄，囊底任枯萤。

归路梅花发，长歌为子听。

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。